隋棠怒斥黃子佼「剝削兒童」 宣布永不合作
2024年04月06日 17:01
東網電視
更多新聞短片
台灣主持人黃子佼,去年6月捲入#MeToo風波,雖然性騷擾2女一案,以雙方和解告一段落,未料之後又因執法部門喺黃子佼家中搜出7部少女性影像,違反《兒少性剝削防制條例》,引嚟各界批評。而曾同黃子佼有過多次合作嘅女星隋棠,日前亦透過社交網痛批黃子佼嘅罪行外,同時亦承諾:「我未來將不再以任何形式參與和黃子佼前輩相關的演藝工作,以提醒自己不任意成為剝削兒童的幫兇。」
隋棠表示黃子佼唔止有大量且長期觀看違反被害人意願嘅偷拍片段,甚至喺非法論壇擁有更高瀏覽權限嘅高級會員身份,加上片中嘅小朋友正處於天真爛漫嘅年齡,但係就畀人當成「商品」出售性影像:「所以,黃子佼前輩或其他任何一位論壇會員在網詞上的任何消費,都等同在支持兒童色情,支持這樣邪惡的交易。」並強調「兒童色情零容忍是普世價值」,對於黃子佼嘅犯罪行為,唔止反映出台灣法律對未成年嘅保護不足,背後連串嘅人口誘拐、走私販賣,以及影像製造、販賣、購買、觀看、持有,甚至涉及性奴隸及器官販賣等問題,都係一套完整嘅「性犯罪產業鍊」,龐大嘅利益糾葛遠其他違法買賣。
為此,隋棠亦呼籲當地相關部門加速推動《兒童及少年性剝削防制條例》及《兒童及少年福利與權益保障法》嘅修改,並希望執法部門成立相關專責單位及犯罪數據庫,同時宣布唔再參與同黃子佼相關嘅工作,藉以提醒自己唔會成為剝削兒童嘅幫兇。